text: Lone Simonsen
  
  publiceret: 2023-07-06 13:06:48+02:00
  Lone Simonsen er en dansk epidemiolog og forsker med en international karriere. Hun har med sin forskning i historiske og nutidige epidemier og pandemier, især influenza, kolera, SARS og senest COVID-19, ydet en pionerindsats. Under corona-pandemien 2020-2022 fik hun tilnavnet ”corona Lone” som led i mediernes hyppige brug af hende som fagekspert. Også sundhedsmyndighederne og regeringen trak på hendes viden som medlem af COVID-19 ekspertgrupper.
  Lone Simonsen har ikke været bange for at tale åbent om problematiske paradigmer i sundhedsforskningen, fx overvurdering af effekten af vacciner, med henvisning til misvisende metoder og data.
  Lone Simonsen er opvokset i Farum nord for København. 1978-1980 læste hun medicin ved Københavns Universitet, hvorefter hun i 1985 tog en kandidatgrad fra Roskilde Universitet (RUC) i biologi og kemi. Hun fortsatte herefter i 1992 med en ph.d. i populationsgenetik ved University of Massachusetts, Amherst, USA. Samme år arbejdede hun som postdoc ved DTU, men vendte hurtigt tilbage til USA i et job som sygdomsdetektiv ved Epidemic Intelligence service, CDC, i Atlanta, indtil 1996.
  Efter et par år som epidemiolog ved WHO og UNAIDS i Genève, Schweitz, arbejdede Lone Simonsen 2000-2007 som seniorepidemiolog ved National Institute of Allergy and Infectious Diseases, NIH, USA. I 2007 blev hun forskningsprofessor ved Department of Global Health, George Washington University, hvortil hun stadig er tilknyttet. I perioden 2009-2016 var hun Senior RAPIDD Fellow ved Fogarty Center, NIH.
  2014-2017 var Lone Simonsen tilbage i Danmark som gæsteprofessor ved Institut for Folkesundhedsvidenskab ved Københavns Universitet, og i 2018 blev hun professor ved Institut for Naturvidenskab og Miljø ved Roskilde Universitet (RUC). Her leder hun det interdisciplinære Grundforskningscenter PandemiX, der åbnede i 2023.
  Lone Simonsen er en internationalt anerkendt epidemiolog og forsker i influenza, pandemier, infektionssygdomme, historiske epidemier og evaluering af vaccineprogrammer. Hun har forsket i pandemier og epidemier siden 1990’erne og ydet en stor indsats for at forstå 1918-pandemien den spanske syge ved brug af unikke danske sundhedsdata. Desuden har hun forsket i den sundhedsmæssig betydning af andre historiske pandemier, især influenza, kolera, SARS og senest COVID-19.
  Lone Simonsen har skrevet mere end 200 videnskabelige artikler, der ofte er blevet citeret internationalt. Hendes forskning har haft en interdisciplinær tilgang, dvs. at hun har arbejdet sammen med forskere fra andre fagområder som medicin, statistik, matematik og fysik, og hun har brugt både historiske og nutidige data og problemstillinger i sine modeller.
  Lone Simonsens indsats imod problematiske paradigmer i sundhedsforskning, fx misvisende beregning af vaccine-effekter på grundlag af misvisende statistiske metoder, har ført til bedre forskningsmetoder med bedre bias-fri bedømmelse af effekt. Sammen med professor Kim Sneppen på Niels Bohr Instituttet har hun undersøgt betydningen af begrebet ”superspredning” under COVID-19 epidemien, hvor få smittede personer gav en stor del af smitten videre.
  Lone Simonsen har i sin internationale karriere været rådgiver for de amerikanske sundhedsmyndigheder, NIH National Institutes of Health, og for WHO vedrørende influenza, pandemic preparedness, antibiotika resistens og andre epidemiologiske problemstillinger.
  Under hele corona-pandemien var hun med som ekspertrådgiver i den referencegruppe, som rådgav den danske regering, Sundhedsstyrelsen, Statens Seruminstitut og andre myndigheder med forskningsbaseret viden om sygdomsmodeller og pandemiens udvikling. Hun medvirkede også i forberedelser til ”HERA”, European Health Emergency Preparedness and Response Authority ved EU-kommissionen.
  I offentligheden er Lone Simonsen kendt som den utrættelig ekspert, der altid stillede op, når der er brug for hende. Under corona-pandemien kunne hun gøre de vanskelige tal om pandemiens status og udvikling forståelige for danskerne i talrige interviews, artikler og indslag i aviser, radio og TV samt offentlige foredrag.
  I maj 2022 udgav hun bogen Hvordan håndterer vi fremtidens pandemier?, der fremhæver, at uden effektiv tidlig epidemikontrol og brug af vacciner til voksne, vil vi opleve en massiv overdødelighed. Hun anbefaler desuden, at vores samfund bør være bedre forberedt med lagre af værnemidler og testudstyr, når den næste dødelige pandemi rammer. Og det gør den ifølge Lone Simonsen. WHO har allerede givet den et navn: Disease X.
  Lone Simonsen har modtaget en række priser og hædersbevisninger. I 2006 blev hun tildelt den amerikanske DHHS Secretary’s Distinguished Service Award, og i 2014 blev hun medlem af Det Kongelige Danske Videnskabernes Selskab. I 2021 modtog hun Uddannelses- og Forskningsministeriets Forskningskommunikationspris for sin levende formidling af ny viden om corona-pandemien til danskerne. Hun blev udnævnt til Women of the Year 2022 i Danmark af The Women of the Year Network.